Αριστείδης Χατζής

Ο Αριστείδης Χατζής (Θεσσαλονίκη, 16 Απριλίου 1967) είναι καθηγητής Φιλοσοφίας Δικαίου και Θεωρίας Θεσμών στο Τμήμα Ιστορίας και Φιλοσοφίας της Επιστήμης του Εθνικού και Καποδιστριακού Πανεπιστημίου Αθηνών και φιλελεύθερος διανοούμενος.https://hpst.phs.uoa.gr/anthropino_dynamiko/meli_dep/aristeidis_chatzis/

Τελείωσε το δημοτικό, το γυμνάσιο και το λύκειο στο Πειραματικό Σχολείο του Πανεπιστημίου της Θεσσαλονίκης (ΠΣΠΘ). Αρχικά σπούδασε νομικά (1985-89) και στη συνέχεια ολοκλήρωσε το μεταπτυχικό πρόγραμμα σπιουδών στην ιστορία θεσμών, τη φιλοσοφία, θεωρία και τα οικονομικά του δικαίου στη Νομική Σχολή του Αριστοτελείου Πανεπιστημίου Θεσσαλονίκης (1989-1992). Το 1993 ξεκίνησε τις διδακτορικές του σπουδές στη Νομική Σχολή του Πανεπιστημίου του Σικάγου και το 1999 έλαβε το διδακτορικό του υπό την επίβλεψη του Καθηγητή και Δικαστή Richard A. Posner, του οποίου υπήρξε ο πρώτος διδακτορικός φοιτητής. Το 2022 ολοκλήρωσε τις μεταπτυχιακές του σπουδές στην ιστορία του νέου ελληνισμού στο Τμήμα Ιστορίας του ΕΚΠΑ με επιβλέπουσα την Καθηγήτρια Μαρία Ευθυμίου. 

Είναι Διευθυντής του Εργαστηρίου Πολιτικής και Θεσμικής Θεωρίας και Ιστορίας των Ιδεών στο ΕΚΠΑ, καθώς και διευθυντής Ερευνών στο Κέντρο Φιλελεύθερων Μελετών (ΚΕΦΙΜ). Ακόμη, είναι Fellow του Institute for Research in Economics and Fiscal Issues στο Παρίσι, μέλος της Διοικούσας Επιτροπής της Society of European Contract Law στο Βερολίνο, της Διοικούσας Επιτροπής του European Network for Better Regulation στις Βρυξέλλες, καθώς και των Επιστημονικών Συμβουλίων του Ελληνικού Ιδρύματος Ευρωπαϊκής και Εξωτερικής Πολιτικής (ΕΛΙΑΜΕΠ), του Ινστιτούτου για τη Δικαιοσύνη και την Ανάπτυξη (EPLO) και του Ιστορικού Αρχείου του Πανεπιστημίου Αθηνών.

Διαθέτει ευρύ συγγραφικό έργο σχετικό με διάφορα θέματα με σημαντικότερα εκείνα στην οικονομική ανάλυση των θεσμών, στην πολιτική φιλοσοφία, τη θεωρία, τα οικονομικά και την ιστορία των θεσμών και, πρόσφατα, στην ιστορία της ελληνικής επανάστασης του 1821.

 Επιστημονική συμβολή 
Υπήρξε από τους πρωτοπόρους στη μελέτη της οικονομικής ανάλυσης του δικαίου, ιδιαίτερα του δικαίου των συμβάσεων. Έχει δημοσιεύσει στα κορυφαία επιστημονικά περιοδικά, όπως: European Journal of Law & Economics, International Review of Law and Economics, Managerial and Decision Economics, Journal of Modern Greek Studies, Review of Political Economy. 

Ωστόσο, από το 2019 το επιστημονικό του ενδιαφέρον επικεντρώθηκε στην μελέτη της Ελληνικής Επανάστασης και την ανάδειξη της φιλελεύθερης διάστασης της. Η μελέτη του έχει αναδείξει μοναδικά επιστημονικά ευρήματα και ντοκουμέντα, που ήρθαν πρώτη φορά στο φώς από το δικό του συγγραφικό έργο. 

 Επίδραση στον Ελληνικό Φιλελευθερισμό 
Με την επιστοφή του από τις ΗΠΑ, μετά την ολοκλήρωση των διδακτορικών του σπουδών, εκλέχθηκε Λέκτορας στο Πανεπιστήμιο Αθηνών με αντικείμενο τη θεωρία δικαίου και τη θεωρία των θεσμών και ξεκίνησε την προσπάθεια διάδοσης των φιλελεύθερων ιδεών στην Ελλάδα. 

Αυτές οι προσπάθεις είχαν ξεκινήσει αρχικά στα μέσα της δεκαετίας του '80 και συνεχίστηκαν μετά την επιστροφή του στην Ελλάδα, στο πλαίσιο ανοικτών διαλέξεων, αρθρογραφίας και επιστημονικών ερευνών με επίκεντρο τις φιλελεύθερες ιδέες. Συμμετείχε σε διάφορες, μικρές και μεγάλες, δεξαμενές σκέψεις με βασικό αντικείμενο τη διάδοση των φιλελεύθερων ιδεών στην Ελλάδα, όπως Όμιλος Ανοιχτή Κοινωνία, John Stuart Mill research group και κυρίως το Κέντρο Φιλελεύθερων Μελετών (ΚΕΦΙΜ), συμμετέχοντας αρχικά στο επιστημονικό του συμβούλιο και αναλαμβάνοντας το 2019 τη θέση του Διευθυντή Ερευνών του Κέντρου.  

Η τακτική του αρθρογραφία στις σημαντικότερες σε κυκλοφορία ελληνικές εφημερίδες, ενίσχυσε τις φιλελεύθερες ιδέες στον δημόσιο διάλογο και έχει σημοσιευθεί στο βιβλίο του Επιχειρήματα Ελευθερίας.  Έχει υποστηρίξει σθεναρά τις ιδέες του πολιτικού και οικονομικού φιλελευθερισμού, όπως η τεκνοθεσία από ομόφυλα ζευγάρια, η ιθαγένεια σε παιδιά μεταναστών, η ελευθερία του λόγου και οι μεταρρυθμίσεις προς την οικονομία της αγοράς.   

Είναι τακτικός συνεργάτης της εφημερίδας Καθημερινή και της ιστοσελίδας Protagon, έχει αρθρογραφήσει σε ελληνικές εφημερίδες και έντυπα, καθώς και σε μεγάλα ξένα μέσα ενημέρωσης (New York Times, Washington Post, Wall Street Journal, Financial Times, The Atlantic, CNBC, Korean Herald), και έχει παραχωρήσει συνεντεύξεις σε ελληνικούς ραδιοφωνικούς και τηλεοπτικούς σταθμούς αλλά και σε όλα τα μεγάλα διεθνή μέσα ενημέρωσης. Είναι ιδιαίτερα ενεργός στα κοινωνικά δίκτυα, ενώ στα κείμενά του που δημοσιεύονται στο Substack, έχει περισσότερα από 6.000 συνδρομητές από 41 χώρες.

Από το 2024, ο Χατζής έχει το δικό του Podcast, στο οποίο αναλύει και συζητά διάφορα κοινωνικά θέματα.

 Διακρίσεις 
Έχει υπηρετήσει ως μέλος της Διοικούσας Επιτροπής της European Association of Law & Economics (2001-2005) και του Εθνικού Συμβουλίου Έρευνας και Τεχνολογίας (2014-2016). Επίσης, ήταν μέλος της Εθνικής Επιτροπής "Ελλάδα 2021" (2020-2022). Έχει λάβει υποτροφίες και ακαδημαϊκά βραβεία, με τις εργασίες του να δημοσιεύονται σε ελληνικά και ξένα επιστημονικά περιοδικά και διεθνείς συλλογικούς τόμους. Έχει διδάξει και παρουσιάσει πλήθος διαλέξεων, σεμιναρίων και ομιλιών σε συνέδρια στην Ευρώπη, τη Βόρεια Αμερική, την Αφρική και την Ανατολική Ασία αλλά και στην Ελλάδα. Έχει συμμετάσχει σε επιτροπές του American Bar Association και στον διάλογο για τη σύνταξη του Ευρωπαϊκού Αστικού Κώδικα. Είναι μέλος της επιστημονικής επιτροπής του European Review of Contract Law.

Τα βιβλία του με τίτλους Φιλελευθερισμός και Επιχειρήματα Ελευθερίας κυκλοφόρησαν το 2017 και οι Θεσμοί το 2018 από τις Εκδόσεις Παπαδόπουλος. Επίσης, είναι ο επιμελητής (σε συνεργασία με τον Nicholas Mercuro) του διεθνούς συλλογικού τόμου Law and Economics: Philosophical Issues and Fundamental Questions (London/New York: Routledge, 2015). Το βιβλίο του για την Επανάσταση του 1821 (The Noblest Cause: The 1821 Greek War of Independence) θα κυκλοφορήσει την Άνοιξη του 2024 στις Η.Π.Α. αλλά κυκλοφόρησε νωρίτερα, το 2021, στα ελληνικά, σε μετάφραση Νίκου Ρούσσου (Ο Ενδοξότερος Αγώνας: Η Ελληνική Επανάσταση του 1821).

 Παραπομπές 

Κατηγορία:Έλληνες πανεπιστημιακοί του 20ού αιώνα
Κατηγορία:Καθηγητές Εθνικού και Καποδιστριακού Πανεπιστημίου Αθηνών